text: Лібэральна-дэмакратычная партыя вылучыла сваіх кандыдатаў у дэпутаты ва ўсіх абласьцях і Менску. Такое рашэньне прынятае на зьезьдзе Лібэральна-дэмакратычнай партыі, які адбыўся сёньня ў Менску.
  Зьезд быў закрытым і журналісты на яго не былі запрошаныя. Лідэр партыі Сяргей Гайдукевіч не назваў дакладную лічбу вылучаных кандыдатаў ад ЛДП і не пацьвердзіў інфармацыю пра сем кандыдатаў, якая была распаўсюджана іншымі мэдыямі.
  “Рашэньне наступнае:старшыні партыі асабіста, калі будуць зарэгістраваны кандыдаты ў дэпутаты ад ЛДП у гарадах, будзе прадстаўляць кандыдатаў у дэпутаты асабіста выбарнікам. Я павінен ехаць разам зь кіраўніцтвам і прадстаўляць”.
  Сяргей Гайдукевіч таксама не выключае, што некалькі сяброў партыі будуць вылучаны працоўнымі калектывамі. Адпаведныя запрашэньні чакаюцца на наступным тыдні. Сяргей Гайдукевіч таксама нагадаў, што зьяўляецца кандыдатам ў прэзыдэнты ад ЛДП.
  Нагадаем, раней вышэйшы савет і цэнтральны камітэт партыі прыняў рашэньне пра адмову ва ўдзеле ў парлямэнцкіх выбарах.